Imtella' Diċembru 17, 2021 Mill-4 ta' Jannar li ġej, it-tattoos fl-Unjoni Ewropea jistgħu jsiru biss bl-abjad u bl-iswed. L-UE ħabbret dan fir-regolament 'Reach' , li mill-4 ta' Jannar tal-2022 se jipprojbixxi l-użu tal-kimika isopropanol li tintuża biex tisterilizza l-kuluri għat-tattoos. Kimika, li l-UE spjegat li hija perikoluża għall-ġilda tal-bniedem. Intqal, li l-abjad u l-iswed jistgħu jibqgħu jintużaw peress li huma żewġ ilwien li jiġu applikati mingħajr l-isopropanol. Filwaqt li jeżistu alternattivi għall-aktar ilwien popolari għat-tattoos, fosthom l-aħmar, l-oranġjo u l-isfar, jidher li m'hemmx alternattivi għal tip ta' blu u għal tonalità partikolari ta' aħdar. B'hekk, l-Unjoni Ewropea qed tagħti l-possibilità li l-blu '15' u l-aħdar '7' jibqgħu jintużaw sakemm tinstab soluzzjoni. Intant, l-UE ħabbret ukoll għadd ta' direttivi b'rabta mal-ippakkeġġjar tal-linka għat-tattoos, li fost l-oħrajn trid tindika b'mod ċar l-oriġini tal-prodott, l-ingredjenti li fih, id-data tal-iskadenza, kif ukoll jekk il-linka għandhiex nickel minħabba l-allerġiji. Hu stmat li madwar 12% taċ-ċittadini Ewropej għandhom tal-anqas tattoo waħda.